1 vas, 2 nog soek ná polisie ietermago red | Maroela Media
1 vas, 2 nog soek ná polisie ietermago red
Twee vermeende smokkelaars is nog op vrye voet nadat hulle die afgelope naweek met ŉ ietermago in hul besit betrap is.
Kol. Moatshe Ngoepe, polisiewoordvoerder, het aan Maroela Media gesê een verdagte is Vrydag in hegtenis geneem terwyl die polisie nog op die spoor van sy twee makkers is.
Volgens Ngoepe kom die inhegtenisneming nadat die polisie in Hoedspruit inligting ontvang het omtrent drie smokkelaars wat ’n ietermago by die Tonnel-plaza naby The Oaks probeer verkoop.
Die polisie het op dié wenk gereageer en ’n verdagte Polo Vivo-voertuig met drie insittendes opgemerk. Die polisie het die voertuig probeer voorkeer, maar die bestuurder het weggejaag. Beamptes het die voertuig agternagesit wat tot ’n hoëspoed-jaagtog gelei het.
Een van die passasiers in die motor het tydens die jaagtog ’n boks met die ietermago daarin by die venster van die voertuig uitgegooi.
Volgens Ngoepe is die Polo later verlate in die bosse by die Ga-Mametja-nedersetting gevind, waarna die een verdagte later vasgetrek is. Die 36-jarige verdagte sal binnekort in die rondgaande hof in Hoedspruit verskyn op aanklag van die besit van ’n beskermde spesie.
Die polisie doen ŉ beroep op enigiemand met inligting oor waar die ander twee verdagtes hulself bevind, om kol. Alpheus Mokale by 082 565 6524 te bel of om by die naaste polisiestasie aan te meld.
Die ietermago is ’n bedreigde spesie wat weens stropery aan die uitsterf is.
Gospelsanger sterf ná kort siekbed
D V · 2 weke gelede
Enige iets waarmee skelms kan geld maak word nie uit gelos nie.
Is die itermagog ok?
Sekerlik die eerste keer dat ek die woord ietermago teëkom alhoewel ek al ‘n paar keer ‘n ietermagog opgemerk het.
ek sê maar · 2 weke gelede
Die mees gestroopte dier ter wêreld. So oulike dier. Siek spul – hoop hul word gevang en kom nie weer weg met ‘n tikkie oor die vingers nie
EK is al 62 jaar oud en het nog nooit een gesien nie – net op prentjies!